Príloha č. 2

Štatút Komisie pre záležitosti EÚ 

Článok 1
Úvodné ustanovenia

Tento štatút upravuje pôsobnosť, činnosť a zloženie Komisie pre záležitosti EÚ (ďalej „komisia“). 

Článok 2
Komisia pre záležitosti EÚ 

Komisia predstavuje druhú úroveň koordinácie rozhodovacieho procesu. Jej hlavnou úlohou je koordinácia európskej politiky SR v problematike prerokovávanej v COREPER-i. Komisia je zodpovedná za vypracovanie a schválenie „inštrukcie“ na základe návrhu vecne príslušného ministerstva alebo iného štátneho orgánu alebo inštitúcie (ďalej len „štátne orgány a inštitúcie“). Predstavitelia SR v COREPER-i postupujú podľa zaslaných „inštrukcií“. Za zaslanie „inštrukcie“ Misii SR pri Európskych spoločenstvách (Stálemu zastúpeniu SR pri EÚ) je zodpovedné výlučne MZV SR. 

Článok 3
Usporiadanie Komisie pre záležitosti EÚ  

(1)	Komisia pre záležitosti EÚ je rozdelená podľa problematiky prerokovávanej v COREPER-i I a COREPER-i II. Komisia pre záležitosti EÚ 1 (ďalej „komisia 1“) je zodpovedná za koordináciu európskej politiky SR v problematike prerokovávanej na COREPER I. Komisia pre záležitosti EÚ 2 (ďalej „komisia 2“) je zodpovedná za koordináciu európskej politiky SR v problematike prerokovávanej na COREPER II. 

(2)	V komisii 1 sú zastúpené tieto štátne orgány a inštitúcie: MZV SR, ÚV SR - SEZ, MF SR, MH SR, MS SR, MVRR SR, MP SR, MPSVaR SR, MDPaT SR, MŽP SR, MŠ SR, MZ SR, ÚNMS a prípadne iné štátne orgány a inštitúcie v závislosti od prerokovávanej problematiky (MK SR, GP SR, SŠHR SR, PMÚ, ÚŠP, ÚŠS, ŠÚ a pod.).

(3)	V komisii 2 sú zastúpené tieto štátne orgány a inštitúcie: MZV SR, ÚV SR - SEZ, MF SR, MH SR, MO SR, MV SR, MS SR, MVRR SR, MP SR, MPSVaR SR, GP SR a prípadne iné štátne orgány a inštitúcie v závislosti od prerokovávanej problematiky (napr. NBS, SŠHR SR, ŠÚ, PMÚ, ÚŠP, ÚŠS a pod.). 

Článok 4
Gestor Komisie pre záležitosti EÚ  

(1)	Gestorom Komisie je Ministerstvo zahraničných vecí SR. MZV SR plní koordinačnú funkciu vo vzťahu k ostatným štátnym orgánom a inštitúciám. 

(2)	Gestor Komisie zodpovedá za jej zriadenie a činnosť. 

Článok 5
Činnosť Komisie pre záležitosti EÚ  

(1) 	Komisia v oblasti svojej pôsobnosti:
(a)	koordinuje rozhodovací proces v štátnej správe v záležitostiach EÚ,
(b)	rieši otázky, pri ktorých nedošlo k dohode na úrovni rezortných koordinačných skupín,
(c)	pracuje na základe harmonogramu činnosti COREPER I a II,
(d)	schvaľuje Inštrukcie pre predstaviteľov SR v COREPER-i.

(2)	V prípade záležitostí závažného významu, ktoré sú predmetom zasadnutí komisie 1 a komisie 2 alebo záležitostí, pri ktorých hrozí, že komisia 1 a komisia 2 nedosiahne konsenzus, postúpi príslušná komisia záležitosť Ministerskej rade vlády SR pre záležitosti EÚ.

(3)	Komisia 1 a komisia 2 zasadá pravidelne každý týždeň pred zasadnutím COREPER I a COREPER II. 

(4)	Zasadnutia Komisie sú neverejné. 

Článok 6
Postavenie predsedu Komisie pre záležitosti EÚ 

(1) Predsedu komisie 1 a predsedu komisie 2 vymenúva a odvoláva minister zahraničných vecí.  

(2)	Predseda  komisie 1 ustanoví svojho zástupcu, ktorý vedie rokovania v čase jeho neprítomnosti.

(3)	Predseda komisie 2 ustanoví svojho zástupcu, ktorý vedie rokovania v čase jeho neprítomnosti. 

(4)	Na požiadanie predsedu Ministerskej rady vlády SR pre záležitosti EÚ predseda komisie 1 a predseda komisie 2 informujú o záležitostiach prerokovaných príslušnými komisiami na rokovaniach tejto rady. 

Článok 7
Účasť na zasadnutí Komisie pre záležitosti EÚ  

(1)	Členmi komisie sú zástupcovia rezortov a štátnych orgánov a inštitúcií podľa článku 3 ods. 2 a 3. 

(2)	Členov komisie vymenúva a odvoláva minister zahraničných vecí SR na základe návrhu príslušného ministra alebo vedúceho štátneho orgánu alebo inštitúcie. 

(3)	Komisia môže byť podľa potreby doplnená o ďalších členov iných štátnych orgánov a inštitúcií ad hoc podľa práve prerokovávanej problematiky.

(4)	Na zasadnutia komisie sú spravidla prizývaní aj zástupcovia Konfederácie odborových zväzov, Asociácie zamestnávateľských zväzov a združení, Združenia priemyselných zväzov, Slovenskej obchodnej a priemyselnej komory, Únie miest a obcí Slovenska, Združenia miest a obcí Slovenska.

(5)	Prípadné zmeny v zložení komisie podľa ods. 1 sa uskutočňujú v súlade s ods. 2), najneskôr do jedného mesiaca po odvolaní príslušného člena komisie.

(6)	Na zasadnutia komisie môže jej predseda podľa potreby prizvať ďalších odborníkov. 

Článok 8
Pôsobnosť členov Komisie pre záležitosti EÚ 

Členovia komisie:
(a)	schvaľujú návrh „inštrukcie“ pre zástupcov SR v COREPER-i, 
(b)	spolupracujú s RKS pri príprave návrhu „mandátu“ na zasadnutia príslušných Rád EÚ, 
(c)	spolupracujú s predsedom komisie pri riešení sporných otázok, ktoré sa nepodarilo vyriešiť na úrovni rezortnej koordinačnej skupiny, 
(d)	zabezpečujú plnenie ďalších úloh podľa odporúčaní predsedu komisie.

Článok 9
Tajomník Komisie pre záležitosti EÚ 

(1)	Predseda komisie ustanoví tajomníka komisie.

(2)	Tajomník komisie zabezpečuje a koordinuje činnosť komisie po administratívnej stránke a zabezpečuje komunikáciu medzi jednotlivými ministerstvami a ostatnými štátnymi orgánmi a inštitúciami v rámci príslušnej komisie.

Článok 10
Záverečné ustanovenie 

Tento štatút nadobúda účinnosť dňom jeho schválenia vládou SR.

* * * * *